CELEX: 32016R0704
Language: fi
Date: 2016-05-11 00:00:00
Title: Komission täytäntöönpanoasetus (EU) 2016/704, annettu 11 päivänä toukokuuta 2016, sitoumuksen hyväksynnän peruuttamisesta kahden vientiä harjoittavan tuottajan osalta ja Kiinan kansantasavallasta peräisin olevan sitruunahapon tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä annetun täytäntöönpanopäätöksen (EU) 2015/87 muuttamisesta

12.5.2016   
            
            
               FI
            
            
               Euroopan unionin virallinen lehti
            
            
               L 122/19
            
         KOMISSION TÄYTÄNTÖÖNPANOASETUS (EU) 2016/704,
   annettu 11 päivänä toukokuuta 2016,
   sitoumuksen hyväksynnän peruuttamisesta kahden vientiä harjoittavan tuottajan osalta ja Kiinan kansantasavallasta peräisin olevan sitruunahapon tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä annetun täytäntöönpanopäätöksen (EU) 2015/87 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 8 artiklan,
   ilmoittaa asiasta jäsenvaltioille,
   sekä katsoo seuraavaa:
   A.   SITOUMUS JA MUUT VOIMASSA OLEVAT TOIMENPITEET
   
   
               (1)
            
            
               Neuvosto otti polkumyyntitutkimuksen, jäljempänä ’alkuperäinen tutkimus’, perusteella asetuksella (EY) N:o 1193/2008 (2) käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevan ja tällä hetkellä CN-koodeihin 2918 14 00 ja ex 2918 15 00 kuuluvan sitruunahapon, jäljempänä ’tarkasteltavana oleva tuote’, tuonnissa. Toimenpiteet toteutettiin 6,6–42,7 prosentin suuruisen arvotullin muodossa.
            
         
               (2)
            
            
               Euroopan komissio, jäljempänä ’komissio’, hyväksyi päätöksellä 2008/899/EY (3) muun muassa yritysten Weifang Ensign Industry Co., Ltd (Taric-lisäkoodi A882), jäljempänä ’Weifang’, ja TTCA Co., Ltd (Taric-lisäkoodi A878), jäljempänä ’TTCA’, yhdessä kiinalaisen kauppakamarin China Chamber of Commerce of Metals, Minerals and Chemicals Importers and Exporters, jäljempänä ’kauppakamari’, kanssa tarjoamat hintasitoumukset.
            
         
               (3)
            
            
               Toimenpiteiden voimassaolon päättymistä koskevan tarkastelun ja osittaisen välivaiheen tarkastelun, jäljempänä ’tarkastelut’, jälkeen komissio piti toimenpiteet voimassa ja muutti niiden tasoa täytäntöönpanoasetuksella (EU) 2015/82 (4). Kiinan kansantasavallasta peräisin olevan sitruunahapon tuonnissa nykyisin voimassa olevat lopulliset polkumyyntitullit ovat 15,3–42,7 prosentin suuruiset, jäljempänä ’voimassa olevat toimenpiteet’.
            
         
               (4)
            
            
               Tarkastelujen jälkeen komissio hyväksyi täytäntöönpanopäätöksellä (EU) 2015/87 (5) hintasitoumukset muun muassa yrityksiltä Weifang ja TTCA yhdessä kauppakamarin kanssa.
            
         
               (5)
            
            
               Molemmat yrityksiltä Weifang ja TTCA, jäljempänä ’asianomaiset vientiä harjoittavat tuottajat’, hyväksytyt hintasitoumukset perustuvat vähimmäishintojen indeksointiin maissin julkisten unionin hintanoteerausten mukaisesti, sillä maissi on sitruunahapon tuotannossa tavanomaisesti käytetty pääraaka-aine.
            
         
               (6)
            
            
               Toimenpiteiden kiertämistä koskevan tutkimuksen, jäljempänä ’toimenpiteiden kiertämistä koskeva tutkimus’, perusteella komissio laajensi voimassa olevat toimenpiteet koskemaan Malesiasta lähetetyn sitruunahapon tuontia täytäntöönpanoasetuksella (EU) 2016/32 (6).
            
         
               (7)
            
            
               Toimenpiteiden kiertämistä koskevassa tutkimuksessa pääteltiin, että voimassa olevia toimenpiteitä kierrettiin kuljettamalla tuotetta Malesian kautta. Toimenpiteiden kiertämistä koskevan tutkimuksen tulokset paljastivat erityisesti samanaikaisen kasvupiikin Kiinasta Malesiaan suuntautuvan viennin ja Malesiasta unioniin suuntautuvan tuonnin kohdalla. Toimenpiteiden kiertämistä koskevassa tutkimuksessa ei havaittu sitruunahapon tosiasiallista tuotantoa Malesiassa. Kuusi kiinalaista vientiä harjoittavaa tuottajaa (mukaan lukien Weifang ja TTCA) toimi yhteistyössä toimenpiteiden kiertämistä koskevassa tutkimuksessa. Toimenpiteiden kiertämistä koskevassa tutkimuksessa yhteistyössä toimineiden vientiä harjoittavien tuottajien vienti kattoi noin 69 prosenttia Kiinasta Malesiaan suuntautuvasta viennistä 1 päivästä tammikuuta 2014 maaliskuuhun 2015.
            
         B.   SITOUMUKSEN EHDOT, JOITA ON RIKOTTU
   
   
               (8)
            
            
               Asianomaiset vientiä harjoittavat tuottajat lupautuivat muun muassa ilmoittamaan komissiolle viipymättä kaikista yhtiörakenteensa muutoksista, joita tapahtuu sitoumuksen soveltamiskauden aikana. Ne sitoutuivat myös siihen, että osallistuminen kauppajärjestelmään, joka aiheuttaa kiertämisen vaaran, rikkoo sitoumusta.
            
         C.   SITOUMUKSEN EHDOT, JOIDEN MUKAISESTI KOMISSIO VOI PERUUTTAA SITOUMUKSEN SILLOIN, KUN SITOUMUSTA EI OLE RIKOTTU
   
   
               (9)
            
            
               Sitoumuksen mukaan komissio voi myös peruuttaa sitoumuksen hyväksynnän milloin tahansa sen soveltamiskautena, jos sen valvonta ja täytäntöönpano osoittautuvat mahdottomaksi.
            
         D.   ASIANOMAISTEN VIENTIÄ HARJOITTAVIEN TUOTTAJIEN VALVONTA
   
   
               (10)
            
            
               Komissio tarkasti sitoumuksen noudattamista valvoessaan ne asianomaisten vientiä harjoittavien tuottajien toimittamat tiedot, joilla oli merkitystä sitoumuksen kannalta. Lisäksi komissio teki tarkastuskäyntejä asianomaisten vientiä harjoittavien tuottajien toimitiloihin. Johdanto-osan 7 kappaleessa tarkoitetut toimenpiteiden kiertämistä koskevan tutkimuksen tulokset huomioon ottaen komissio tarkasti Malesiaan suuntautuneet vientitapahtumat ja yleisen toimenpiteiden kiertämisen vaaran. Havainnot luetellaan jäljempänä johdanto-osan 11–20 kappaleessa.
            
         E.   PERUSTELUT SITOUMUKSEN HYVÄKSYNNÄN PERUUTTAMISELLE
   
   
               (11)
            
            
               TTCA ei ollut ilmoittanut yritysrakenteeseen tehdyistä muutoksista. Muutokset toteutettiin jo vuonna 2012, mutta niistä ilmoitettiin vasta tarkastuskäynnin alussa joulukuussa 2015.
            
         
               (12)
            
            
               Komissio arvioi tämän havainnon ja päätteli, että TTCA oli rikkonut ilmoitusvelvollisuuttaan.
            
         
               (13)
            
            
               Asianomaisten vientiä harjoittavien tuottajien vienti Malesiaan kattaa yli 70 prosenttia kaikkien toimenpiteiden kiertämistä koskevassa tutkimuksessa yhteistyössä toimineiden tuottajien ilmoittamasta vientimäärästä. Molemmat vientiä harjoittavat tuottajat ilmoittivat merkittävästä sitruunahapon viennistä jakelijoille/kauppiaille Malesiassa. Tarkastuskäyntien aikana asianomaiset vientiä harjoittavat tuottajat eivät pystyneet esittämään näyttöä viennin lopullisesta määräpaikasta, ja molemmat yritykset väittivät, etteivät ne jäljitä tuotteitaan sen jälkeen, kun ne on myyty kolmanteen maahan. Tarkastuskäyntien jälkeen komissio antoi kummallekin vientiä harjoittavalle tuottajalle runsaasti aikaa esittää näyttöä lopullisesta määräpaikasta.
            
         
               (14)
            
            
               Myöhemmin toimitetut asiakirjat eivät riittäneet vahvistamaan kaiken Malesiaan suuntautuneen viennin lopullista määräpaikkaa.
            
         
               (15)
            
            
               Komissio viittaa johdanto-osan 7 kappaleessa tarkoitetun tutkimuksen tuloksiin ja erityisesti tosiasiallisen tuotannon puuttumiseen Malesiassa sekä Kiinasta Malesiaan suuntautuvan viennin ja Malesiasta unioniin suuntautuvan tuonnin samanaikaiseen äkilliseen kasvuun. Koska suurin osa viennistä Malesiaan oli peräisin asianomaisilta vientiä harjoittavilta tuottajilta, komissio päätteli, että kumpikin niistä oli osallistunut kauppajärjestelmään, joka aiheuttaa kiertämisen vaaran.
            
         
               (16)
            
            
               Lisäksi kummankin vientiä harjoittavan tuottajan osalta käytettävissä olleista tilastotiedoista kävi ilmi, että niiden vienti kauppiaille/jakelijoille Malesiassa väheni huomattavasti toimenpiteiden kiertämistä koskevan tutkimuksen vireillepanon jälkeen.
            
         
               (17)
            
            
               Komissio arvioi tämän kaupan rakenteen muutoksen. Se päätteli, että tällaiselle kaupan rakenteen muutokselle ei ollut olemassa muita syitä kuin toimenpiteiden kiertämistä koskevan tutkimuksen vireillepano, mikä vahvistaa, että kiertämisen vaara oli olemassa.
            
         
               (18)
            
            
               Arvioinnissaan komissio tarkasteli myös sitä, että kummankaan vientiä harjoittavan tuottajan muihin kolmansiin maihin suuntautuvaa vientiä ei pystytä jäljittämään. Se totesi, että kiertämisen riski on olemassa, kuten Malesian tapauksessa, varsinkin kun vientiä harjoittavat tuottajat myönsivät, etteivät ne jäljitä vientinsä lopullista määräpaikkaa.
            
         
               (19)
            
            
               Komissio arvioi kaikki havainnot ja totesi, että TTCA ja Weifang olivat osallistuneet kauppajärjestelmään, joka johtaa kiertämisen vaaraan. Näin ollen sitoumusta oli rikottu.
            
         
               (20)
            
            
               Lisäksi komissio päätteli toimenpiteiden kiertämistä koskevan tutkimuksen tulokset huomioon ottaen, että kaupan rakenne ja se, että vientitapahtumia ei pystytä jäljittämään, tekevät TTCA:n ja Weifangin sitoumuksen valvonnasta mahdotonta, koska ei voida valvoa, ettei asianomaisten vientiä harjoittavien tuottajien myyntiä kolmansiin maihin lasketa vapaaseen liikkeeseen unionissa.
            
         F.   PÄÄTELMÄT
   
   
               (21)
            
            
               TTCA:n ja Weifangin osalta todetut havainnot sitoumuksen rikkomisista ja sen toteuttamiskelvottomuudesta ovat perusteluna asianomaisten vientiä harjoittavien tuottajien sitoumuksen hyväksynnän peruuttamiselle perusasetuksen 8 artiklan 7 ja 9 kohdan nojalla ja sitoumuksen ehtojen mukaisesti.
            
         G.   KIRJALLISET HUOMAUTUKSET JA KUULEMISET
   
   
               (22)
            
            
               Asianomaisille osapuolille annettiin mahdollisuus tulla kuulluiksi ja esittää huomautuksia perusasetuksen 8 artiklan 9 kohdan mukaisesti.
            
         
               (23)
            
            
               Kauppakamari yhdessä TTCA:n ja Weifangin kanssa toisti ehdotuksen toimintasuunnitelmaksi, jolla parannettaisiin sitoumuksen täytäntöönpanoa; se toimitettiin johdanto-osan 10 kappaleessa mainittujen tarkastuskäyntien jälkeen. Suunnitelmaan sisältyi ylimääräinen seurantamekanismi, jonka mukaan kaikki sitoumuksen piiriin kuuluvat yritykset antaisivat komissiolle säännöllisesti laajennetun kertomuksen myynnistään kolmansiin maihin ja kauppakamari soveltaisi ennakkovaroitustoimenpiteitä jälleenlaivausten ehkäisemiseksi. Tämä uusi mekanismi tekisi kuitenkin seurannan toteuttamisen mahdottomaksi. Ehdotettu mekanismi koskee sitä paitsi sitoumuksen tulevaa täytäntöönpanoa eikä korjaa aikaisempia rikkomuksia ja vaatimusten noudattamatta jättämisiä.
            
         
               (24)
            
            
               Weifang ja TTCA kiistivät kirjallisissa huomautuksissaan Malesiaan suuntautuneen viennin määrissä tapahtuneiden muutosten ja jälleenlaivausten välisen suoran korrelaation, sillä vientimäärän muutos kuvastaa ainoastaan ulkoisten tekijöiden muutoksia eli kysynnän laskua markkinoilla. Ne väittivät, että kaupan rakenteessa tapahtunutta muutosta koskevien komission päätelmien tueksi ei esitetä näyttöä, vaan kyse on pelkästä olettamasta. Johdanto-osan 7 kappaleessa tarkoitetussa toimenpiteiden kiertämistä koskevassa tutkimuksessa pääteltiin, että voimassa olevia toimenpiteitä kierrettiin kuljettamalla tuotetta Malesian kautta. Toimenpiteiden kiertämistä koskevassa tutkimuksessa vahvistui, että Kiinasta ja Malesiasta unioniin suuntautuvan vientikaupan rakenteessa on tapahtunut merkittävä muutos sen jälkeen, kun tarkasteltavana olevaa tuotetta koskevat toimenpiteet otettiin käyttöön joulukuussa 2008, ja että kyseiselle muutokselle ei ole olemassa muuta perusteltua syytä tai taloudellista perustetta kuin toimenpiteiden käyttöönotto. Johdanto-osan 15 kappaleessa tarkoitettujen tilastotietojen ja yritysten toimittamien tietojen perusteella suurin osa viennistä Malesiaan oli peräisin asianomaisilta vientiä harjoittavilta tuottajilta vuosina 2011–2015. Näin ollen TTCA:n ja Weifangin väitteitä ei voida hyväksyä.
            
         
               (25)
            
            
               Weifang ja TTCA eivät myönnä olevansa vastuussa etuyhteydettömille kauppiaille kolmansissa maissa tapahtuneen myyntinsä jäljittämisestä. Itse asiassa yritykset ovat itse myöntäneet, että turvautuminen riippumattomiin kauppiaisiin kolmansissa maissa tekee jälleenmyynnin jäljittämisen mahdottomaksi tavaroiden ja markkinoiden luonteen vuoksi. Nämä näkökohdat vahvistavat suuren riskin siitä, että toimenpiteitä kierretään jälleenlaivausten avulla, mikä tekee sitoumuksesta mahdottoman toteuttaa.
            
         
               (26)
            
            
               TTCA myönsi olleensa huolimaton mutta väitti, ettei ollut tarkoituksellisesti rikkonut sitoumusta, kun se ei ollut ilmoittanut komissiolle eräistä yhtiörakenteensa muutoksista. Yritys totesi ilmoittaneensa komissiolle muutoksista kahteen otteeseen: toimenpiteiden voimassaolon päättymistä koskevan tarkastelun aikana ja toimenpiteiden kiertämistä koskevan tutkimuksen aikana. TTCA väitti, että tehdyt muutokset eivät vaikuttaneet kielteisesti sitoumuksen täytäntöönpanoon. Komissio ei voi hyväksyä näitä väitteitä, sillä yritys ei ole noudattanut sitoumuksessa selkeästi vahvistettua ilmoitusvelvollisuutta eli ilmoittanut viipymättä Euroopan komissiolle kaikista yhtiörakenteensa muutoksista, koska tällaisten muutosten vuoksi voi olla tarpeen muuttaa tiettyjä sitoumuksen osia ja/tai sen valvontaa, jos komissio katsoo sen tarpeelliseksi. Kyseisistä muutoksista on ilmoitettava suoraan ja nimenomaisesti valvontatoimien yhteydessä etenkin, kun otetaan huomioon sitoumuksen piiriin kuuluvien yritysten ja toimivaltaisen komission yksikön välinen jatkuva yhteydenpito.
            
         
               (27)
            
            
               Lisäksi kauppakamari yhdessä TTCA:n ja Weifangin kanssa vetosi unionin etuun sitoumuksen pitämiseksi voimassa. Kauppakamari, TTCA ja Weifang väittävät, että peruuttamisen seurauksena hintojen vaihtelu lisääntyy, mikä on sitruunahapon käyttäjien kannalta epäsuotuisaa. Komissio ei voi hyväksyä tätä väitettä. Hintojen vaihtelu voi olla minkä tahansa tuotteen markkinoiden ominaisuus, mutta se ei sellaisenaan ole tekijä, joka vaikuttaisi sitoumuksen toteutettavuuden tai rikkomisten arviointiin.
            
         
               (28)
            
            
               Mikään kauppakamarin ja asianomaisten vientiä harjoittavien tuottajien esittämistä väitteistä ei riitä muuttamaan komission arviointia, jonka mukaan niiden sitoumusta on rikottu ja sen valvonta on käynyt mahdottomaksi.
            
         H.   SITOUMUKSEN HYVÄKSYNNÄN PERUUTTAMINEN JA LOPULLISTEN TULLIEN KÄYTTÖÖNOTTO
   
   
               (29)
            
            
               Näin ollen komissio on päätellyt perusasetuksen 8 artiklan 9 kohdan sekä sitoumuksen asiaankuuluvien lausekkeiden, joilla valtuutetaan komissio peruuttamaan sitoumuksen hyväksyntä yksipuolisella päätöksellä, mukaisesti, että yritysten Weifang ja TTCA tarjoaman sitoumuksen hyväksyntä olisi peruutettava ja komission täytäntöönpanopäätöstä (EU) 2015/87 olisi muutettava. Komission täytäntöönpanoasetuksen (EU) 2015/82 1 artiklalla käyttöön otettua lopullista polkumyyntitullia olisi tämän vuoksi sovellettava yritysten Weifang Ensign Industry Co., Ltd (Taric-lisäkoodi A882) ja TTCA Co., Ltd (Taric-lisäkoodi A878) valmistaman tarkasteltavana olevan tuotteen tuontiin,
            
         ON HYVÄKSYNYT TÄMÄN ASETUKSEN:
   1 artikla
   Peruutetaan yritysten Weifang Ensign Industry Co., Ltd (Taric-lisäkoodi A882) ja TTCA Co., Ltd (Taric-lisäkoodi A878) yhdessä China Chamber of Commerce of Metals, Minerals and Chemicals Importers and Exporters -kauppakamarin kanssa antaman sitoumuksen hyväksyntä.
   2 artikla
   Korvataan täytäntöönpanopäätöksen (EU) 2015/87 1 artiklassa oleva taulukko seuraavalla taulukolla:
   
               Maa
            
            
               Yritys
            
            
               Taric-lisäkoodi
            
         
               Kiinan kansantasavalta
            
            
               COFCO Biochemical (Anhui) Co., Ltd – No 1 COFCO Avenue, Bengbu City 233010, Anhui Province
            
            
               A874 
            
         
               Valmistaja RZBC Co., Ltd – No 9 Xinghai West Road, Rizhao City, Shandong Province, Kiina, ja myyjä siihen etuyhteydessä oleva myyntiyritys RZBC Imp. & Exp. Co., Ltd – No 66 Lvzhou South Road, Rizhao City, Shandong Province
            
            
               A926 
            
         
               Valmistaja RZBC (Juxian) Co., Ltd – No 209 Laiyang Road (West Side of North Chengyang Road), Juxian Economic Development Zone, Rizhao City, Shandong Province, Kiina, ja myyjä siihen etuyhteydessä oleva myyntiyritys RZBC Imp. & Exp. Co., Ltd – No 66 Lvzhou South Road, Rizhao City, Shandong Province
            
            
               A927 
            
         
               Jiangsu Guoxin Union Energy Co., Ltd – No 1 Redian Road, Yixing Economic Development Zone, Jiangsu Province
            
            
               A879 
            
         3 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä toukokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 343, 22.12.2009, s. 51.
   
      (2)  Neuvoston asetus (EY) N:o 1193/2008, annettu 1 päivänä joulukuuta 2008, lopullisen polkumyyntitullin käyttöön ottamisesta Kiinan kansantasavallasta peräisin olevan sitruunahapon tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 323, 3.12.2008, s. 1).
   
      (3)  Komission päätös 2008/899/EY, tehty 2 päivänä joulukuuta 2008, Kiinan kansantasavallasta peräisin olevan sitruunahapon tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä (EUVL L 323, 3.12.2008, s. 62).
   
      (4)  Komission täytäntöönpanoasetus (EU) 2015/82, annettu 21 päivänä tammikuuta 2015, lopullisen polkumyyntitullin käyttöönotosta Kiinan kansantasavallasta peräisin olevan sitruunahapon tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun sekä asetuksen (EY) N:o 1225/2009 11 artiklan 3 kohdan mukaisten osittaisten välivaiheen tarkastelujen perusteella (EUVL L 15, 22.1.2015, s. 8).
   
      (5)  Komission täytäntöönpanopäätös (EU) 2015/87, annettu 21 päivänä tammikuuta 2015, Kiinan kansantasavallasta peräisin olevan sitruunahapon tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä (EUVL L 15, 22.1.2015, s. 75).
   
      (6)  Komission täytäntöönpanoasetus (EU) 2016/32, annettu 14 päivänä tammikuuta 2016, Kiinan kansantasavallasta peräisin olevan sitruunahapon tuonnissa täytäntöönpanoasetuksella (EU) 2015/82 käyttöön otetun lopullisen polkumyyntitullin laajentamisesta koskemaan Malesiasta lähetetyn sitruunahapon tuontia riippumatta siitä, onko tuotteen alkuperämaaksi ilmoitettu Malesia (EUVL L 10, 15.1.2016, s. 3).